En personbil kørte op bag i en lastbil på motorvej E45. Manden bag rattet stak af fra stedet, og politiet måtte jagte ham flere hundrede meter over en mark og gennem krat.

Lidt over middag fredag skete der et færdselsuheld på E45 i nordlig retning ved afkørslen til Hals/Vodskov. En personbil kørte op bag i en lastbil, og da politiet ankom til stedet, stak bilisten af til fods. Politiet måtte derfor jagte ham hen over marker og gennem krat. Efter flere hundrede meter lykkedes det politiet at pågribe manden. Der var ingen tilskadekomne. Manden er 38 år og bor i Brønderslev Kommune. Han har ikke noget kørekort, og politiet har mistanke om, at det var en høj promille, der førte til uheldet. Motorvejen blev midlertidigt spærret i nordgående retning, mens oprydningsarbejdet stod på. Der er igen åbnet for gennemkørsel. Politiet opfordrer til, at man kører forsigtigt.